**Command & Conquer: Red Alert** on Westwood Studiosin kehittämä ja Virgin Interactiven vuonna 1996 julkaisema reaaliaikainen strategiapeli. Peli sijoittuu vaihtoehtoiseen historiaan, jossa liittoutuneet taistelevat Neuvostoliittoa vastaan.

Pelistä julkaistiin ilmaisjakeluversio 31. elokuuta vuonna 2008 sarjan 13-vuotisjuhlan kunniaksi. Versio on ladattavissa Electronic Artsin sivustolta.

Peli julkaistiin 5. kesäkuuta 2020 remasteroituna 4k-grafiikoille yhdessä *Command & Conquer: Tiberian Dawnin* kanssa Steamissa ja Originissa *Command & Conquer Remastered Collection* -kokoelmassa. Kokoelmassa ovat mukana myös lisäosat *Counterstrike* ja *The Aftermath*. Remasteroinnista vastasi Petroglyph Games, jonka työntekijöinä on monia entisiä Westwood Studios -yhtiössä aiemmin työskennelleitä.

Pelaaminen
----------

*Red Alert* muistuttaa suuresti edeltäjäänsä *Tiberian Dawnia*. Pelaajan tulee ensin perustaa tukikohta ja kerätä malmia pelialueelta, mistä saamillaan varoilla voi rakentaa uusia rakennuksia ja yksiköitä. Rakennuksiin lukeutuvat komentokeskus, jota ilman ei ole mahdollista rakentaa uusia rakennuksia; malminjalostamo, jonne kerätty malmi toimitetaan varojen saamiseksi, sekä erilaiset yksikkötuotanto- ja puolustusrakennukset. Pelialue on aluksi pelaajan näkymättömissä ennen kuin tämän yksiköt liikkuvat sen läpi. Liittoutuneiden yksiköt ovat yleensä heikompia kuin Neuvostoliitolla, ja näillä pelattaessa on suurempi merkitys salavihkaisuudella ja yllätysmomentilla.

Sekä Neuvostoliitolla että liittoutuneilla on erikoisrakennuksia, jotka tulevat käyttöön pelin loppupuolella. Liittoutuneiden kronosfääri (engl. *Chronosphere*) mahdollistaa joukko-osastojen siirtämisen vihollisen selustaan, kun taas Neuvostoliiton rautaesirippu (engl. *Iron Curtain*) tekee yksiköistä väliaikaisesti haavoittumattomia.

Juoni
-----

Pelin taustatarinassa Albert Einstein rakentaa vuonna 1946 aikakoneen, jolla hän matkustaa vuoteen 1924 ja eliminoi nuoren Adolf Hitlerin. Tämä estää toista maailmansotaa tapahtumasta, mutta sen sijasta Neuvostoliiton diktaattori Josif Stalin pyrkii laajentamaan valtaansa Eurooppaan. Neuvostoliittoa asettuvat vastustamaan Yhdistynyt kuningaskunta, Ranska ja Saksa.

*Red Alert* sisältää myös yhteyden *Tiberian Dawn* -peliin, sillä jälkimmäisessä esiintyvä Kane esiintyy yhtenä Stalinin neuvonantajista, ja pelin lopussa viitataan Nodin veljeskuntaan.

Kehitys
-------

*Red Alertin* musiikin sävelsi Frank Klepacki, joka teki myös *Tiberian Dawnin* musiikin. Pelin musiikista erityisesti kappale "Hell March" on saavuttanut suuren suosion.

#### Soundtrack


|  |
| --- |
| Nro | Nimi | Kesto |  |
| 1. | Hell March | 06.26 |
| 2. | Radio | 04.07 |
| 3. | Crush | 03.51 |
| 4. | Roll Out | 03.56 |
| 5. | Mud | 04.50 |
| 6. | Twin Cannon | 03.57 |
| 7. | Face the Enemy | 05.38 |
| 8. | Run | 05.15 |
| 9. | Terminate | 05.22 |
| 10. | Big Foot | 05.17 |
| 11. | Workmen | 04.46 |
| 12. | Militant Force | 01.52 |
| 13. | Dense | 05.00 |
| 14. | Vector | 04.17 |
| 15. | Smash | 04.35 |

Vastaanotto
-----------

*Pelit*-lehden Niko Nirvi antoi arvostelussaan *Red Alertille* arvosanan 95/100. Ongelmina hän nosti esiin tietokonevastustajan kyvyttömyyden ilmahyökkäyksiä vastaan, sekä sen, että pelialueen palaaminen pelaajalta näkymättömäksi oli toteutettu huonosti.

*PC Mag* -lehden arvosana *Red Alertille* oli viisi tähteä viidestä.

*GameSpot*-sivuston arvostelija Vince Broady antoi pelille arvosanan 9,5/10. Broady kehui pelin tasojen suunnittelussa sitä, että ne eivät yleensä pakota pelaajaa tiettyyn ratkaisumalliin, vaan niissä esiintyvät haasteet on mahdollista ratkaista monilla eri yksiköillä ja tavoilla. Pelin välivideoita hän kritisoi ajoittain kiusallisiksi katsoa.

Lähteet
-------

1. ↑   (Arkistoitu – Internet Archive)
2. ↑  Huttunen, Miika: Command & Conquer: Remastered Collection *Pelaaja*.  4.9.2020. Viitattu 18.8.2021.
3. ↑  McWhertor: Command & Conquer Remastered revives the classic RTS series this June *Polygon*.  10.3.2020. Viitattu 18.8.2021. (englanniksi)
4. 1 2 3 4  Nirvi, Niko: Command & Conquer: Red Alert – Rautaesirippu nousee - Punainen vaara *Pelit*.  1.10.1996. Viitattu 18.8.2021.
5. 1 2  Broady, Vince: Command & Conquer Red Alert Review *GameSpot*.  26.11.1996. Viitattu 18.8.2021. (englanniksi)
6. ↑  Command & Conquer *The Encyclopedia of Science Fiction*. Viitattu 18.8.2021. (englanniksi)
7. 1 2  Mooney, Shane: A Good Time to Be a Game Player.  *PC Mag*, 4.3.1997, s. 369. Artikkelin verkkoversio.  (englanniksi)
8. ↑  Throwback Thursday: Command and Conquer: Red Alert (1996) *AusGamers News*. Viitattu 18.8.2021. (englanniksi)
9. ↑  Benson, Julian: The Story Behind Gaming's Best Piece Of Music - Hell March *GAMINGbible*.  18.6.2020. Viitattu 18.8.2021. (englanniksi)

Aiheesta muualla
----------------

* *Command & Conquer: Red Alert* MobyGamesissa (englanniksi)
* OpenRA on avoimen lähdekoodin uudelleen toteutus *Command & Conquer: Red Alert* -pelistä.

*Command & Conquer* -pelisarja

|  |  |
| --- | --- |
| *Command & Conquer* -pelit | 
* Tiberian Dawn
	+ The Covert Operations
	+ Gold
* Tiberian Sun
	+ Firestorm
* Renegade
* 3: Tiberium Wars
	+ Kane's Wrath
* 4: Tiberian Twilight
* Tiberium Alliances

 |
| Red Alert -pelit | 
* Red Alert
	+ Counterstrike
	+ Aftermath
* Red Alert 2
	+ Yuri's Revenge
* Red Alert 3
	+ Uprising
* Red Alert *(iOS)*

 |
| Generals -pelit | 
* Generals (Zero Hour)
* Command & Conquer *(2013)*

 |
| Muuta | 
* Command & Conquer -pelisarjan ryhmäkunnat
* *Command & Conquer Remastered Collection*
* Kane
* *Renegade X*
* Tiberium

 |